CELEX: C2005/182/78
Language: lt
Date: 2005-07-23 00:00:00
Title: Byla T-198/05 Mebrom NV2005 m. gegužės 13 d. pareikštas ieškinys Europos Bendrijų Komisijai

23.7.2005   
            
            
               LT
            
            
               Europos Sąjungos oficialusis leidinys
            
            
               C 182/41
            
         
      Mebrom NV2005 m. gegužės 13 d. pareikštas ieškinys Europos Bendrijų Komisijai
   (Byla T-198/05)
   (2005/C 182/78)
   Proceso kalba: anglų
   2005 m. gegužės 13 d. Europos Bendrijų Pirmosios instancijos teisme buvo pareikštas Mebrom NV, įsteigtos Rieme-Ertvelde (Belgija), atstovaujamos advokatų C. Mereu ir K. Van Maldegem, ieškinys Europos Bendrijų Komisijai.
   Ieškovė Pirmosios instancijos teismo prašo:
   
               —
            
            
               įpareigoti Komisiją išmokėti ieškovei šiuo ieškiniu prašomą sumą už jos patirtą žalą dėl to, kad atsakovė nenustatė sistemos, leidžiančios ieškovei importuoti metilbromidą 2005 m. sausio ir vasario mėnesiais, arba kitokią sumą, kuri ieškovės bus nustatyta šiame procese, ar kurią Pirmosios instancijos teismas nustatys ex aequo et bono;
            
         
               —
            
            
               nepatenkinus pirmojo reikalavimo, priimti laikinąją nutartį, pagal kurią Komisija privalėtų atlyginti patirtus nuostolius, bei nurodyti procese dalyvaujančioms šalims per protingą terminą nuo sprendimo priėmimo pateikti Pirmosios instancijos teismui kompensacijų bendrą sumą, nustatytą susitarime tarp šalių, arba, nesant susitarimo, nurodyti bylos šalims per tą pati terminą pateikti Pirmosios instancijos teismui savo reikalavimus su tiksliomis sumomis;
            
         
               —
            
            
               priteisti iš Komisijos mokėti ieškovei 8 % metines palūkanas;
            
         
               —
            
            
               priteisti iš Komisijos mokėti 8 % metines palūkanas ar kitą atitinkamą sumą, kurią turėtų nustatyti Pirmosios instancijos teismas, skaičiuojamą nuo mokėtinos sumos nuo sprendimo priėmimo dienos iki realaus sumokėjimo; ir
            
         
               —
            
            
               priteisti iš Europos Bendrijų Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė importuoja metilbromidą (MBr) į Europos Sąjungą. Metilbromidas yra kontroliuojama medžiaga 2000 m. birželio 29 d. Europos Parlemento ir Tarybos reglamento (EB) Nr. 2037/2000 dėl ozono sluoksnį ardančių medžiagų (1) prasme. Ieškovė tvirtina, kad dėl to metilbromidą ji gali importuoti tik pristatydama importo licenciją ir neviršydama 12 mėnesių Komisijos kiekvienais metais nustatomos importo kvotos.
   Šiuo ieškiniu ieškovė reikalauja atlyginti patirtą žalą dėl atsakovės pagal Reglamento Nr. 2037/2000 6 ir 7 straipsnius sistemos, leidžiančios ieškovei gauti importo licencijas ir importo kvotas metilbromido importui į Europos Sąjungą 2005 m. sausio ir vasario mėnesiais, nenustatymo tiesioginių padarinių.
   Grįsdama savo ieškinį ieškovė nurodo, kad atsakovė pažeidė Reglamento Nr. 2037/2000 6 ir 7 straipsnius, kurie įpareigoja Komisiją suteikti licencijas ir kvotas metilbromido importui į Europos Sąjungą kiekvienam paskesniam 12 mėnesių laikotarpiui nuo 1999 m. gruodžio 31 d. Be to, ieškovė nurodo gero administravimo ir rūpestingumo principų, reikalaujančių Komisijai veikti kruopščiai, nešališkai ir greitai, pažeidimą bei teisinio tikrumo ir teisėtų lūkesčių principų pažeidimą.
   Ieškovė nurodo, kad jos patirta žala, susijusi su atsakovės neteisėta veikla, yra prarastas pelnas, kurį ieškovė būtų gavusi už metilbromido importą ir pardavimą per nurodytus du mėnesius.
   
      (1)  OL L 244, p. 1